เปิดช่องทุนไทยออก ผ่านแผนการเงินปีนี้
ธปท.เตรียมประกาศใช้แผนแม่บทเงินทุนเคลื่อนย้ายเสรีในไตรมาส 2 ปีนี้
27 ก.พ. 2555

ธปท.เตรียมประกาศใช้แผนแม่บทเงินทุนเคลื่อนย้ายเสรีในไตรมาส 2 ปีนี้ 
ชี้ส่งผลดีต่อสมดุลเงินทุนไหลเข้าออก และเปิดโอกาสให้นักลงทุน ผู้ประกอบการไทย ที่มีศักยภาพออกไปหาผลตอบแทนที่ดีในตางประเทศได้ 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า หลังจากพูดคุยทำความเข้าใจในเรื่องแผนแม่บทเงินทุนเคลื่อนย้ายเสรีกับสถาบันการเงิน ธนาคารพาณิชย์ บริษัทกองทุนรวม ผู้ประกอบการนำเข้าและส่งออก และผู้ที่เกี่ยวข้องอื่นๆ แล้ว ธปท.อาจจะประกาศใช้แผนดังกล่าวได้ในช่วงไตรมาส 2 นี้ 
การประกาศใช้จะแบ่งเป็น 2 ส่วน คือ ในส่วนที่ ธปท.ทำได้เองจะเริ่มดำเนินการก่อน ส่วนที่ต้องให้กระทรวงการคลังพิจารณาเห็นชอบก็จะรอให้กระทรวงการคลังดูก่อน แล้วค่อยทยอยประกาศใช้ต่อไป
“การจัดทำแผนเงินทุนเคลื่อนย้ายฯ ถ้าเราทำเสร็จก็น่าจะประกาศใช้ได้ทันที แม้ว่าการประกาศใช้จะเป็นจังหวะที่มีเงินไหลออกด้วยก็ไม่เป็นไร ไม่น่าจะมีปัญหามากจนน่าเป็นห่วง เพราะเรามองผลระยะยาวที่นักลงทุนไทยควรมีโอกาสออกไปหาผลตอบแทนการลงทุนที่ดีในต่างประเทศได้ง่ายขึ้น เพราะปัจจุบันผู้ประกอบการไทยเรามีศักยภาพที่จะออกไปแข่งขันในต่างประเทศได้แล้ว ต่างจากในอดีต คาดว่าจะประกาศใช้ได้ในไตรมาส 2 ปีนี้ คือ ใช้ในครึ่งปีแรกและครึ่งปีหลัง” นางผ่องเพ็ญ กล่าว 
ทั้งนี้ สำหรับวัตถุประสงค์การจัดทำแผนเงินทุนเคลื่อนย้ายเสรี คือ ธปท.ตั้งใจจะผ่อนคลายกฎเกณฑ์การนำเงินไปลงทุนในต่างประเทศของนักลงทุนให้ง่ายและสะดวกขึ้น เพื่อเป็นอีกกลไกลหนึ่งในการช่วยสร้างสมดุลเงินทุนเคลื่นย้ายไหลเข้าและไหลออก ซึ่งจะส่งผลดีต่ออัตราแลกเปลี่ยนในอนาคตให้เคลื่อนไหวไม่ผันผวนมากนัก และเมื่ออัตราแลกเปลี่ยนเคลือนไหวไม่ผันผวนมาก ก็จะช่วยให้นักลงทุนและผู้ประกอบการไทยสามารถบริหารจัดการทางการเงินและดูแลความเสี่ยงอัตราแลกเปลี่ยนได้ดีขึ้น ขณะที่ธปท.เองก็สามารถลดภาระการเข้าดูแลค่าเงินบาทลงจากปัจจุบันได้ด้วย 
นางผ่องเพ็ญ กล่าวว่า กรณีการขึ้นบัญชีประเทศไทยให้อยู่ในกลุ่มเฝ้าระวังเป็นพิเศษของคณะทำงานเฉพาะกิจเพื่อดำเนินมาตรการทางการเงินเกี่ยวกับการฟอกเงินและต่อต้านการก่อการร้ายนั้น จะส่งผลกระทบต่อการเคลื่อนย้ายเงินทุนไหลเข้าออกมากน้อยแค่ไหนนั้นยังไม่สามารถบอกได้ชัดเจน 
ธปท.จะติดตามดูผลกระทบอย่างใกล้ชิดต่อไป รวมถึงหารือร่วมกับตลาดหรือสถาบันการเงินและผู้ประกอบการการในภาคธุรกิจต่างๆ อย่างต่อเนื่องด้วย 
อย่างไรก็ตาม เรื่องนี้ลูกค้าของธนาคารพาณิชย์หรือผู้เกี่ยวข้องที่ต้องติดต่อต่างประเทศน่าจะรับทราบและระมัดระวังอยู่แล้วจึงไม่น่าจะกระทบมากนัก เพราะการเรียกแสดงเอกสารต่างๆ การแจ้งวัตถุประสงค์ของนักลงทุนหรือธุรกิจไทยก็มีการแสดงเจตนาและวัตถุประสงค์ของธุรกรรมการเงินที่ชัดเจนอยู่แล้ว